
			Trikken kommer, og jeg tar oppstilling ved fortauskanten. Men jeg står for langt ut, så sjåføren hisser seg opp og bruker hornet. Dørene åpnes, og de som går av blir mørke skygger nedover Briskebyveien. Jeg ser ingen i øynene idet jeg går om bord og dumper ned på det første ledige setet jeg finner. Jeg har en bounty på hodet mitt, hvem som helst i nabolaget kan banke meg og filme det for penger. Jeg må finne broren min, som jeg ikke har hørt fra på en stund og som bor på et eller annet fosterhjem i en annen bydel. Men først må jeg til Ljan. 

			Du ser ikke alder, men du ser høyde, ikke sant? Vil de andre om bord reagere på høyden min, og at jeg reiser med trikken alene? Jeg har bestandig vært en liten prikk rett under den nederste streken på vekstkurven til kullet mitt. Det begynte på skjermen til helsesøster på Urra og fortsatte på BUP, jeg var og ble den lille prikken under resten av strekene, som en slags asteroide på flukt, kanskje? Eller et kulehull, he-he.

			Trikken beveger på seg med små knirk, neste stasjon er bare to hundre meter lenger ned i gata, Riddervolds plass. Medpassasjerene glor og vurderer situasjonen, trikkesjåføren i speilet også, helt sikkert. Han der skal vel ikke reise alene? Han har rømt. Sikkert sur på mamma. De setter meg vel av på stoppet, ringer barnevern og politi, men jeg er forberedt. Still deg opp i midtgangen, la alle se deg, la alle glane godt, og så starter du brått en samtale med telefonen. Bare finn på noe å si, samma hva, de vil holde kjeft. Poenget er nemlig at jeg har en helt spesiell stemme, den er litt hes, men med uklanderlig diksjon, har jeg hørt flere si, og den gjør at jeg umiddelbart virker eldre. Stemmen er mitt hemmelige våpen. Med et godt grep rundt en stang i midtgangen, og rett før vi ankommer Riddervolds plass, tar jeg frem mobilen min med den frie hånden. De ønsker å blande seg inn, de har tenkt til å blande seg inn, men jeg skal vise dem hvor håpløst det er å stanse sånne som meg. 

		

	
		
			FØRSTE DEL

			Tidligere den dagen …

		

	
		
			

			«My son, my horror …»
Victor Frankenstein

